b'\n_START_ARTICLE_\nP\xc3\xa1l Tomori\n_START_SECTION_\n\xc5\xbdivljenjepis\n_START_PARAGRAPH_\nRojen je bil v dru\xc5\xbeini iz ni\xc5\xbejega plemstva in za\xc4\x8del voja\xc5\xa1ko kariero kot vazal J\xc3\xa1nosa Bornemissza. Kasneje je bil kastelan v gradovih Fagaras in Munk\xc3\xa1cs in kapetan gradu Budim. Leta 1514 je sodeloval pri zatiranju kme\xc4\x8dkega upora, ki ga je vodil Gy\xc3\xb6rgy D\xc3\xb3zsa._NEWLINE_Sredi leta 1520 je razdelil svoje premo\xc5\xbeenje med sorodnike in vstopil v fran\xc4\x8di\xc5\xa1kanski red. Leta 1521 se je za\xc4\x8dela vojna, v kateri je osmanska vojska sultana Sulejmana Veli\xc4\x8dastnega osvojila N\xc3\xa1ndorfeh\xc3\xa9rv\xc3\xa1r, sedanji Beograd, ki je bil najpomembnej\xc5\xa1a trdnjava na ju\xc5\xbeni ogrski meji. Tomorija so ve\xc4\x8dkrat prosili, naj zapusti samostan v Esztergomu in prevzame poveljstvo ogrske vojske, a je vse pro\xc5\xa1nje zavrnil._NEWLINE_Leta 1523 je na poseben pape\xc5\xbeev ukaz postal nad\xc5\xa1kof v Kalocsi in prevzel polo\xc5\xbeaj vrhovnega poveljnika obrambe ju\xc5\xbene meje Ogrskega kraljestva._NEWLINE_Malo pred bitko pri Moha\xc4\x8du leta 1526 je bil za vrhovnega poveljnika ogrske vojske izvoljen transilvanski vojvoda Ivan Zapolja (mad\xc5\xbearsko: Z\xc3\xa1polyai J\xc3\xa1nos), ki v bitki ni sodeloval, tako da je vojski poveljeval P\xc3\xa1l Tomori. V bitki, v kateri so Ogri do\xc5\xbeiveli katastrofalen poraz, je Tomori padel.'